[{"text_idx": "#000000", "text": "Ar glav a gouezh a-bilh war ar vered vras kollet e-kreiz ur bannlev dianav.\nKilometradou\u0300 graet gant ar c\u2019harr ar fri war ar GPS.\nSipet ar spered hag ar c\u2019horf gant an hentred. Eurvezhiou\u0300 gant an daoulagad war an hent, ha tizh bras.\nDifoupet omp eus ar gourhent. Tapet en engroez stank ha gorrek.\nAr ge\u0302r, bepred ar ge\u0302r. Divent. Straedou\u0300 eeun diziwezh. Hentou\u0300 peder forzh chouket warno miliadou\u0300 a girri oc\u2019h ober o zoull e-mesk savaduriou\u0300 dizanv a-viliadou\u0300.\nChom a sav, loc\u2019han\u0303, chom a sav, loc\u2019han\u0303. Gludet er morad karrbedou\u0300. Luc\u2019hed ar gezeg-tan en em sil en dolzenn, pren\u0303ved o c\u2019hwilian\u0303 en un tamm kig brein."}, {"text_idx": "#000002", "text": "A-boan diskennet eus ar c\u2019harr tuet er bali e-kreiz ar vered ramzel, setu ni pilet gant an dour bannet eus an nen\u0303v. Plijaduriou\u0300 miz meurzh.\nUr baouezenn a ro tro d\u2019an holl da vont da deurel ur bozad dilennou\u0300 roz war an arched.\nKenavo er bed all !\nMab ha mab bihan ouzh on stardan\u0303 war glebor o dilhad. Daerou\u0300 en o daoulagad."}, {"text_idx": "#000003", "text": "Estrenion a ya pep hini diouzh e du beuzet e goulou\u0300 an oabl louet, a gammedou\u0300 lezirek war draezh glep an aleziou\u0300.\nA bep tu dimp en em led ar ge\u0302r divevenn, dianav."}]